जाँच आयोग को यह भी देखना चाहिए कि हमारे खिलाड़ियों ने जो पदक जीते हैं, उनके पीछे किन्हीं तांत्रिकों की माया तो नहीं है। हमारे भारत के तांत्रिकों ने भी बहुत नाम कमाया है और यह भी हो सकता है कि इस बार भारतीय खेल मैनेजरों ने पदक जीतने के लिए तांत्रिकों की शरण ली हो और फिटनैस शिविरों के साथ-साथ खिलाड़ियों के लिए तंत्र साधना शिविर भी आयोजित किए गए हों? इस बात की भी जाँच होनी चाहिए कि हमारे खिलाड़ियों ने पदक जीतने के लिए कौन-कौन से टोटके इस्तेमाल किए। जाँच आयोग को यह भी देखना चाहिए कि जो खिलाड़ी राष्ट्रमंडल खेलों में भारत की नाक ऊँची करके आए हैं, उनकी पारिवारिक पृष्ठभूमि क्या है और इन्होंने अपने चयन का जुगाड़ कैसे फिट किया? इतने सिफ़ारिशी खिलाड़ियों के होते इनका चयन कैसे हो गया? क्या 'पहुँच वाले' खिलाड़ियों ने हो-हल्ला नहीं किया? क्या सचमुच चयनकर्ताओं ने अपनी अंतरात्मा की आवाज पर खिलाड़ी चुने? क्या चयनकर्ताओं को गंभीर परिणाम भुगतने की धमकियाँ नहीं मिलीं? क्या सचमुच हमारे चयनकर्ता अब निष्पक्ष और दलेर हो गए हैं और उन्हें अपनी कुर्सी की भी परवाह नहीं रही?